Կանաչ սարդի գործած սարդոստայնից ազատվելու համար Սև սարդն ավելի ընդարձակեց իր տարածքը: Այնքան, որ Կանաչ սարդն արդեն չէր տեսնում եզրերը: Այս անգամ Կանաչ սարդը նոր խորամանկության դիմեց. թողնելով իր ցանցը՝ որոշեց հակառակ հեռավոր ծայրին, գիշերվա ընթացքում նորն սկսել, գործելով հասնել եզրը և դուրս գալ: Սակայն ստիպված եղավ այդ մտքից էլ հրաժարվել: Կարծես կախարդական շրջանի մեջ էր ընկել՝ ինչքան գործում էր, Կարմիր աչքերավորի ցանցն այնքան մեծանում, եզրերը հեռանում էին: Հուսահատված, գործած ցանցի թելերը պատեց ավելի շատ սոսնձահյութով և սպասեց դեպքերի հետագա ընթացքին: Քանի որ սարդը չի կպչում իր սոսնձից, ապա ինքը կարողանում էր ազատ տեղաշարժվել, իսկ Կարմիր աչքերավորը պիտի որ կպչեր: